
Kjære leser!

Dette er en svært spesiell bok for meg. I skrivende stund har jeg ikke sett det ferdige resultatet ennå, men innen du leser disse ordene, vil jeg endelig ha fått oppleve den berusende følelsen av å holde min første bok i hendene. Allikevel har jeg mer å glede meg til, nemlig det at du bruker av tiden din til å ta del i Matt og Beths historie sammen med meg.

Boken begynte som et manusutkast, og jeg sendte det inn uten særlig store forhåpninger og fikk nærmest sjokk da forlaget tok kontakt og ønsket at jeg leverte et ferdig manuskript. Etter en bortimot vertikal læringskurve og en blanding av tvil og håp, skjedde det utenkelige. Telefonsamtalen. Nyheten om at boken min var blitt antatt.

Jeg visste hvordan Beth skulle være helt fra starten av. Sterk og dyktig i jobben sin. Hun er også fast bestemt på ikke å la seg bremse av det faktum at hun er døv. En av egenskapene jeg setter mest pris på hos Matt, er at han anser kommunikasjonsevnene hennes som en gave. Ifølge ham er de både annerledes og bedre enn hans egne evner.

Jeg håper du vil sette pris på Matt og Beths historie.

Annie


Listen over mennesker som fortjener takk, er lang – men min mor er ikke i så god form for tiden,

så jeg er sikker på at ingen vil protestere på

at hun havner først i køen:

Til min mor, som lærte meg å lese og skrive, og som alltid oppmuntret meg til å gjøre begge deler.

Matt Sutherland hadde gått seg bort. Følelsen hadde blitt stadig vanligere de siste par årene, og han gjorde som han pleide. Han satte til side alle følelsene og bestemte seg for å handle etter beste evne. Akkurat nå fungerte imidlertid ikke planen, og han var i ferd med å komme for sent til morgenmøtet.

Selv etter to uker var de brede, hvite sykehuskorridorene like vanskelige å skille fra hverandre. Han økte farten og forsøkte å nå igjen to damer som gikk et stykke foran ham i rolig tempo. Begge hadde armene fulle av sykehusmapper. De jobbet sikkert her, de også. Matt nådde fram til dem og pirket borti armen til den ene damen med fingrene. Hun snudde seg mot ham.

– Unnskyld meg, sa han før han rakk å se på henne. – Jeg leter etter kardiologiavdelingen. Han ble plutselig oppmerksom på de ærlige, grå øynene som utilslørt betraktet ham, og han sluttet å snakke.

Det direkte blikket hennes fikk det til å prikke i leppene hans.

– Du er i feil fløy. Her er fargekoden gul, forklarte den andre damen.

Matt snudde seg mot henne.

– Du må lete etter blå, fortsatte hun. – Disse to fløyene her helt identiske, men de er atskilt av fargekoder. Dersom du går tilbake til enden av korridoren og til venstre, kommer du til resepsjonen. Derfra er det bare å følge skiltene, så er du der.

– Tusen takk. Han snudde seg mot de grå øynene igjen. – Så det er snakk om to parallelle univers, altså? Blått og gult?

Hun nikket. Ansiktet hennes var rammet inn av mørke krøller, og det forsiktige smilet virket på ingen måte avvisende.

Smilet fikk det til å krible litt i magen til Matt, før han minnet seg selv strengt på at han hadde det travelt.

– Takk, svarte han, og smilte idet han snudde seg bort og hastet videre. Plutselig hadde den kalde desemberdagen med ett blitt litt lysere.

Han snudde seg i enden av korridoren, som for å sjekke at han gikk i riktig retning, og fikk igjen øye på de to kvinnene. De hadde stoppet utenfor den ene inngangen og snakket sammen ved hjelp av tegnspråk.

Bra jobba, Matt. Det intense blikket hennes mot leppene hans hadde rett og slett vært fordi hun hadde vært nødt til å lese på leppene hans for å forstå hva han sa.

*

Så fort den fremmede mannen hadde snudd ryggen til, snudde Marcie Taylor seg mot venninnen sin med et bredt glis. Hun brukte tegnspråk slik at han ikke skulle høre dem. Kjekk fyr!

Beth snudde seg mot ham og så på at han forsvant ut døren med den svarte frakken flagrende bak seg.

Vet du hvem han er? Marcie brukte fremdeles tegnspråk.

Beth ristet på hodet. ID-kort og dress. Kanskje han er den nye overlegen på kardiologiavdelingen?

Han er nok det. De sa de var heldige som fikk ham. Visstnok en anerkjent kirurg fra London.

Marcie gikk over til å snakke så fort den fremmede hadde forsvunnet utenfor hørevidde. – Litt av et varp, spør du meg.

Beth kjente at hun rødmet svakt. – Han har pene øyne.

– Resten av ham er også pent, sa Marcie. – Dersom jeg hadde fått det smilet han nettopp sendte deg, hadde jeg vært på telefonen med James akkurat nå for å fortelle ham at det er slutt.

– Selvsagt ville du ikke det!

– OK. Så er det bare med snakket. Men du klarte knapt å rive øynene fra ham. Marcie smilte. – Dersom han er ny i byen kjenner han sikkert ingen. Kanskje jeg bør invitere ham til juleselskapet vårt? Hvis du tilfeldigvis går forbi hjerteavdelingen, kan du jo stikke innom og invitere ham. Hva sier du?

– Hvorfor skulle jeg gjøre det? Det er jo din fest, svarte Beth og lot som om hun ikke forsto hva venninnen mente.

Marcie sukket frustrert. – Fordi det er det man gjør på fester. Blir kjent med folk, altså. Har du glemt det?

Beth skar en grimase. – Jeg husker festen din i fjor. Dersom det er en slik fest du planlegger i år, tror jeg at jeg står over.

– Du tenker selvsagt på Pete, som trodde at juleselskapet mitt var til for å snakke forretninger i stedet for å danse sammen med forloveden sin, svarte Marcie. – Jeg burde ha tatt ham med ut på gårdsplassen og skutt ham.

Beth gliste. – Vel, da hadde du i det minste spart ham for bryet med å lage den listen over grunner for å dumpe meg.

– Det var bare snakk om én grunn, og den stinket – for ikke å snakke om timingen hans.

– I det minste ga han meg ti dager til å finne ut hva nyttårsforsettene mine skulle være. Og dersom du er i tvil, er de identiske i år også: jeg skal stå på mine egne bein og glemme alt om stevnemøter. Det sjarmerende smilet til en fremmed ga henne ingen grunn til å bryte de to forsettene som hun hadde levd etter det siste året.

– Bare fordi Pete viste seg å være en ekkel padde, betyr ikke det at det ikke finnes fine fyrer. Marcie ble myk i blikket. – Ta James, for eksempel.

– James er gift.

– Vel, han var ikke det da jeg traff ham.

Beth humret. – Og du ordnet opp i det fortere enn svint. Hun nikket i retning hjerteavdelingen. – Dessuten vedder jeg på at han også er gift.

– Hva får deg til å si det?

– Han har barn. La du merke til det røde skjerfet han hadde om halsen? Det var en navnelapp på det. Ingen bruker navnelapper på sakene sine med mindre de har barn.

Marcie la hodet bakover og lo. – OK, Sherlock, du vinner. Hun stakk hånden ned i vesken etter nøklene til hørselsterapiavdelingen og låste opp døren. – Men jeg skal spørre ham uansett. Dersom han ikke drar med seg en kone må du spandere kaffe på meg en hel måned.

*

Beth hadde ingen planer om å bevege seg inn på kardiologiavdelingen. Skjebnen, i form av en seks år gammel gutt med blondt hår og blå øyne, ville det imidlertid annerledes. Hun hadde funnet ham i en av korridorene, med søle på knærne og hendene og tårer i øynene. Etter en litt forsiktig start lyktes hun med å hale hele historien ut av ham.

– Så faren din arbeider her? Beth hadde vasket hendene hans og var i ferd med å tørke dem. – Hva heter han, Jack?

Jack hadde glemt at han var lei seg og løftet stolt blikket. – Han er doktor og han arbeider på kardiologiavdelingen. Det betyr hjerte.

Beth nikket imponert.

– Han heter Matt Sutherland.

Beth flyttet blikket til det lange, mørkeblå skjerfet som Jack hadde på. Det virket litt for stort for den lille gutten.

– Greit, Jack, jeg skal bare ringe for å høre hvor faren din er akkurat nå, så kan vi gå og finne ham sammen.

Tanken på at han var gift og hadde barn ga henne den perfekte grunnen til å ignorere kilingen i magen som akkompagnerte tankene på doktor Sutherland. Etter en rask telefon til sekretæren hans tok hun Jack i hånden og beveget seg ned til kardiologiavdelingen.

Hun stoppet opp foran det lille rommet som Matt brukte som konsultasjonsrom for dagen, og trakk pusten dypt. Dette var idiotisk. Bare bank på.

– Skal jeg bruke den hemmelige koden? spurte Jack alvorlig. – Slik at han vet det er meg?

Fristelsen var nærmest uimotståelig, men hun lot det være og arbeidet hardt for å holde seg alvorlig. – Det er nok best å la være. Du vil vel ikke at alle andre skal få vite hva den hemmelige koden er?

Før Jack rakk å svare banket hun bestemt på døren. I samme øyeblikk åpnet den seg, og den rene duften av Matt Sutherland strømmet mot henne. Beth trakk hånden til seg, og Matt rygget bakover.

– Hei, pappa, sa Jack.

Han virket høyere når han sto så nær henne. Og nå som den svarte dressjakken var av, virket han bredere over skuldrene også. – Doktor Sutherland?

– Ja, jeg er Matt, Jacks far, svarte han. – Hva gjør han her? Han hadde lagt en hånd på skulderen til Jack, og fylte hele døråpningen.

– Beth Travers. Kan vi komme inn?

– Beklager … Selvsagt. Han tok et skritt bakover og tilbød Beth en stol. Jack løp bort til kontorstolen bak skrivebordet.

– Er dette din stol, pappa?

– Ja. Vil du prøve den? Han så på Beth mens han hjalp Jack opp på stolen.

– Jeg fant Jack i korridoren utenfor hørselsterapiavdelingen. Han fortalte meg at damen som passer på ham, hadde blitt påkjørt av en bil og at han hadde kommet hit sammen med ambulansen.

– Hva? Matt spant rundt og bøyde seg ned mot sønnen. – Er alt i orden, Jack?

Jack svarte ikke. Han var altfor opptatt av de spennende innretningene på farens skrivebord.

– Han ble ikke truffet av bilen, forsikret Beth. – Men han falt da barnepasseren skjøv ham ut i grøfta, og han har en skramme på den ene hånden. Han har ikke klaget over smerter, og det virker ikke som om han er svimmel eller desorientert.

Sjokket som med ett hadde vært å lese i øynene hans, ga seg, og Mark nikket mot henne som om hun kom med en hvilken som helst pasienthistorikk. – Takk skal du ha. Blir du værende et øyeblikk mens jeg sjekker ham?

Han ventet ikke på noe svar, men satte seg på kne foran gutten og dro opp en liten lommelykt.

– Jeg slo ikke hodet da jeg falt, pappa. Og det gjør ikke vondt noe sted. Jeg har allerede sagt det til Beth.

– Det er godt å høre. Han dro jakken av sønnen mens han snakket og sjekket ham for skader.

– Jeg har kuttet meg litt i hånden, sa Jack og strakte ut hånden mot faren.

– Sier du det? Matt lyste med lykten på såret og studerte det nøye. – Vet du, jeg tror heldigvis at du kommer til å overleve.

Det virket som om Matt var fornøyd med undersøkelsen, men Jack grep ham i skjorteermet. – Du har ikke gjort det der med fingrene ennå, pappa.

Matt så spørrende på Beth, og hun tok bort blikket.

– Jeg skal vise deg, sa Jack. Gutten holdt den ene hånden under farens hake mens han flyttet pekefingeren på den andre hånden forsiktig fra side til side. Han nikket forsiktig, akkurat slik som Beth hadde gjort, før han plutselig skar en grimase og hoiet av latter.

Hun kjente hvordan forlegenheten krøp over henne. Det hadde vært en måte å få Jack til å le og slappe av på, men Matt ville neppe anse det som særlig profesjonelt.

Han humret lavt av sønnens grimaser. – Greit, da er vi ferdige.

Han snudde seg mot Beth. – Tusen takk for hjelpen. Vet du hva som har skjedd med mrs Green, Jacks barnepasser?

Han snakket lavt uten å overdrive bevegelsene og var vendt rett imot henne. Vanligvis snudde folk seg bort eller ropte når de fant ut at hun var døv, og ingen av delene var særlig nyttige.

– Jeg kan høre deg, sa hun. Hun foretrakk å gjøre folk oppmerksom på det framfor å la dem lure. – Jeg har ringt Phyllis, og hun er på saken. Hun ringer så fort hun vet noe.

– Takk. Jeg setter virkelig pris på hjelpen. Han plasserte seg på enden av skrivebordet. – Så du fant ham utenfor hørselsterapiavdelingen? Det virker som om det er der de fleste som skal til kardiologi går seg bort.

Han husket henne. Hun klarte ikke la være å smile. – Det har nok noe med parallelle univers å gjøre.

Han gliste mot henne. – Garantert. Plutselig sluttet han å smile. – Var han alene?

– Han gikk trolig av gårde på leting etter deg.

Matt knurret av frustrasjon. – Jack, hvor mange ganger har jeg sagt at du ikke må …?

Telefonen til Beth ringte og avbrøt ham. – Det er sikkert Phyllis. Hun rakte ham telefonen. – Jeg tror det er best at du snakker med henne.

Phyllis var kjent for å skravle, og det var vanskelig for Beth å henge med i telefonen.

Matt tok smilende imot telefonen og klare så vidt å klemme inn et hei før ordstrømmen i den andre enden tok overhånd. Etter en liten stund la han lettet på røret.

– Kommer mrs Green til å bli frisk igjen? spurte Jack bekymret.

– Ja. Matt nikket. – Hun har skadet håndleddene og ribbeina, men de passer godt på henne her på sykehuset. Hun kommer til å være så god som ny igjen før du får sukk for deg. Han la hånden under haken på sønnen og så mykt på ham. – Vi kan gå og besøke henne senere, så kan du se selv. I mellomtiden ringer Phyllis til bestemor, så kommer hun og henter deg.

Jack smilte bredt. – Men jeg kan være her med Beth, sa han.

– Nei. Beth har sikkert mer enn nok å gjøre uten å passe på oss hver gang vi går oss vill. Han sendte henne et nydelig smil. Det var varmt, trygt og lekende.

Telefonen på skrivebordet ringte, og Matt tok den. Det var Phyllis i den andre enden, og hun hadde ikke vært i stand til å få fatt i noen som kunne passe på Jack.

– Problemer? spurte Beth.

– Ja, dessverre. Det virker ikke som om jeg helt mestrer kunsten å være to steder på en gang ennå.

– Dersom du har flere pasienter på listen din i dag, kan jeg godt passe Jack. Vi har et lekerom på avdelingen, og jeg har ingen flere avtaler nå i ettermiddag. Vi lover å passe godt på ham, Marcie og jeg.

Det var en god løsning på problemet, men av en eller annen grunn virket det som om Matt var oppsatt på å følge den opprinnelige planen. – Takk for tilbudet, men jeg kan ikke forvente at dere tar dere av ham. Phyllis har lovet at han kan vente på kontoret mitt mens jeg gjør meg ferdig.

– Jeg vil heller gå med Beth, pappa, sa Jack.

– Vi har glitterpenner og maling. Vi kan lage et kort til mrs Green, sa Beth og blunket til Jack.

Matt nølte et øyeblikk før han nikket. – Greit. Det virker som om damen med glitterpennene har lagt inn det høyeste budet.

Hele ettermiddagen hadde tanken på de grå øynene, som merkelig nok så ut til å forandre farge når hun smilte, ligget i bakhodet på Matt. Han hadde forsøkt å ignorere dem. Klok av skade visste han at slike forstyrrelser lett kunne forvolde stor sorg.

Han gikk gjennom døren til hørselsterapiavdelingen og kom inn i et lite venteområde. Her kunne han høre Jacks stemme, og han beveget seg i retning av den da noe i stemmen til gutten fikk ham til å stoppe.

– Mamma var i en bilulykke, akkurat som mrs Green, sa Jack før stillheten innhyllet dem.

Matt begynte å bevege seg igjen da sønnens stemme på ny fikk ham til å stoppe opp.

– Men det gikk ikke bra med henne. Hun døde.

Det kom en lyd fra rommet innenfor, som om noen beveget seg i stolen. Deretter hørte hans Beths stemme, klar og melodiøs. – Jeg ville blitt veldig trist dersom det hendte med meg.

– Er det slik du sier at du er trist? spurte Jack. – Med fingrene dine?

– Ja.

Det var en liten pause.

– Det er riktig, Jack. Du forteller meg at du er lei deg.

Matt støttet seg mot veggen, totalt uforberedt på den overveldende følelsen som plutselig fylte ham. Etter nesten ikke å ha brakt det temaet på banen de siste to årene hadde Jack endelig brutt tausheten. Leppene hans vrengte seg av ironien i det hele. Sønnen hadde strengt tatt ikke brutt tausheten, han hadde bare funnet en annen måte å uttrykke følelsene sine på.

– Pappa er også trist, men han sier det ikke.

Matt kjente hvordan sjalusien traff ham som en skarp kniv. Hvorfor fortalte Jack alt dette til en fremmed når han selv hadde forsøkt så hardt å være der for sønnen sin hele tiden?

– Av og til når man er lei seg, forsøker man å skjule det for de menneskene man er mest glad i.

Matt ristet på hodet da ordene hennes traff ham, men han visste at det var mer komplisert enn som så. Det måtte Jack imidlertid aldri få vite. Ingen måtte få vite det.

– Det er fordi jeg bare er et barn, sa Jack, med forakt i stemmen.

– Du er ikke bare noe som helst. Og det er pappaen din sin jobb å passe på deg.

– Jeg vedder på at ingen trengte å passe på deg da du var liten.

Beth lo. – Det kan du være sikker på at de måtte. Skal jeg fortelle deg en hemmelighet?

Matt lente seg framover, selv om han visste at han ikke burde tjuvlytte.

– Jeg har en storebror som heter Charlie. Da jeg var liten, kunne han høre mye bedre enn meg, og jeg hatet det når han prøvde å hjelpe meg. Det fikk meg til å føle meg dum. Så jeg lot som om jeg hørte ting selv om jeg ikke gjorde det.

– Hvordan fikk du til det?

– Å, det er mange måter man kan se hva folk sier uten å høre dem. Selv om du ikke kan se leppene deres tydelig nok til å lese på dem, kan uttrykket i ansiktet deres fortelle deg hva de tenker. Du behøver bare å bruke øynene godt.

Sto hans egne hemmeligheter å lese tydelig i ansiktet på ham? Matt svelget hardt. Selvsagt ikke. Han var bare paranoid.

– Jeg er sikker på at du savner moren din, sa Beth etter en liten pause. – Men du trenger ikke å stave alle ordene. Du kan si det på denne måten.

Matt knep øynene sammen. Han ville gitt hva som helst for å høre Jack si det ordet som gutten nå formet med hendene sine. Dette fikk imidlertid holde for øyeblikket. Han ønsket å se sønnen akkurat nå. Samtidig visste han at det var viktig å gi ham tid nok til å si det han ønsket.

– Det er helt riktig, Jack, sa Beth. – Nå skal jeg vise deg noe du kanskje ønsker å si til din far.

– Jeg vet hva det er! ropte Jack opprømt til svar.

Det ble stille da han kopierte tegnet med hendene sine.

Beth lo mykt, og latteren hennes la seg rundt Matt som en sval sommerbris. – Bra jobbet! Du er flink til dette her.

Trangen til å se dem begge var blitt uutholdelig, og Matt tok et steg inn i rommet, som om han nettopp hadde kommet inn døren.

Hun fikk øye på ham, og det slo ham at de grå øynene, som fremdeles danset av latter, var enda vakrere enn han husket. Det virket dessuten som om han oppdaget noe nytt som fascinerte ham hver gang han så på henne.

– Hei. Stemmen hennes brøt fortryllelsen, og Jack hoppet opp av stolen og løp mot ham.

Mens sønnen omfavnet ham, hvilte blikket til Matt fremdeles på de myke leppene hennes. Hun hadde samlet håret i en hale, og nå fikk han øye på det lille implantatet som hadde vært skjult under håret forrige gang han så henne.

Han tvang seg selv til å rive blikket bort fra henne, og flyttet det ned til sønnen. – Har du oppført deg bra?

Jack nikket ivrig, og Beth smilte.

– Det har vært hyggelig å ha ham her. Hun så på klokken. – Du er tidlig. Det var nesten som om hun skjente på ham.

– Ja. En av pasientene mine dukket ikke opp, så for en gangs skyld ligger jeg foran skjema.

Hun svarte ikke. Det skremte henne at hun kjente en slik dyp sympati for mannen som sto foran henne. Riktignok var det en helt naturlig reaksjon, forholdene tatt i betraktning, men det var fullt og helt følelser, og hun kunne ikke lenger stole på seg selv når det gjaldt følelser.

– Jeg vil takke deg for hjelpen. Jeg setter virkelig stor pris på alt du har gjort for Jack.

– Bare hyggelig. Jack har holdt meg med selskap og hjulpet til her.

Det var ikke Jack som var problemet, det var faren hans som gjorde henne urolig. Hun snudde seg rundt for å pakke sammen tingene sine og forsøkte samtidig å samle tankene. Smilet hans hadde fått henne ut av balanse og til nesten å glemme forsettet om å stå på egne ben og sky stevnemøter for enhver pris.

Da hun snudde seg igjen, så hun at Matt hjalp Jack på med jakken. Hun hengte vesken over den ene skulderen og grep noen plansjer som hun skulle ha med seg hjem. Før hun gikk ut døren snudde hun seg og gjorde noen tegn til Jack.

Jack svarte henne på tegnspråk og snudde seg mot faren. – Du vet ikke hva jeg nettopp sa til Beth, gjør du vel?

– Ingen anelse, svarte Matt og blunket til Beth. – Vil du fortelle meg det?

Jack ristet på hodet. – Det er vårt hemmelige språk.

Det slo Beth hvor like Jack og faren var, og samtidig var de helt forskjellige. De hadde samme blonde hår og blå øyne, men Jack var livlig og like enkel å lese som en åpen bok.

– Det er dessverre ikke så veldig hemmelig her omkring, Jack. Alle på denne avdelingen kan tegnspråk.

– Men ikke pappa, sa Jack og stirret anklagende på faren.

– Kanskje du kan  lære meg det, da? svarte Matt og strøk sønnen over håret.

– Beth kan lære deg, sa Jack. – Hun har et bionisk øre.

Jack snudde seg mot Beth for å få bekreftelse, og hun smilte tilbake. Noe av det hun satte pris på ved barn, var deres evne til å se på øreimplantatet hennes som noe hun burde være stolt av.

– Det er ganske kult! Matt virket like imponert som Jack. – Men jeg foretrekker allikevel at det er du som lærer meg det som du selv har lært i dag.

Jack sukket overdrevent og ventet mens Beth satte fra seg plansjene ved veggen like utenfor avdelingen, trakk på seg kåpen og låste døren.

Matt grep plansjene og stakk dem under armen. – La meg bære disse til bilen for deg.

– Det går helt fint. Dessuten er bilen min på verksted, så jeg må ta bussen. Det irriterte henne at han hadde plukket opp sakene hennes for henne uten at hun hadde bedt om hjelp.

– Da kjører vi deg hjem. Hvor bor du?

Blikket han sendte henne viste at det var nytteløst å protestere.

– Easington. Bussen går rett utenfor sykehuset og nesten helt fram til døren min.

– Men vi kjører forbi Easington i alle tilfeller og kan slippe deg av rett utenfor døren din.

Jack så forventningsfullt opp på henne, og Beth svelget og bestemte seg for ikke å sette i gang en diskusjon. Uten å protestere fulgte hun etter dem ned i parkeringshuset.

Det var allerede mørkt ute, og sluddet drev mot frontruten på bilen. Nå som de var ute av byen, var veiene isete, og hun var glad for at hun slapp å sitte på en buss som tråklet seg innom alle de små nabolandsbyene før den nådde fram til hennes egen.

Snart var hun hjemme. Det var trygt og godt inne i den beskyttende kokongen hun hadde bygget for seg selv etter at Pete dro. Og Matt Sutherland kom snart til å kjøre videre han også, sammen med det sjarmerende smilet sitt.

Uten å tenke la hun hånden på armen hans for å fange oppmerksomheten hans. Bevegelsen var automatisk, men plutselig virket den altfor intim. Hun dro hånden raskt til seg igjen. – Ta til venstre her. Det er en liten rekke med små hus her. Mitt ligger helt i enden.

Hun famlet etter dørhåndtaket nesten før han hadde stoppet.

Han stoppet bilen og gikk ut. – Vent her, Jack. Jeg må snakke litt med Beth.

Matt hentet plansjene hennes i bagasjerommet og kom mot henne. – Jack snakker ikke så mye om moren sin, begynte han forsiktig. – Jeg hørte at du snakket med ham om henne, og jeg vil gjerne takke deg for det.

Beth slikket seg nervøst om leppene. – Jeg mente ikke å stikke nesen min i saker jeg ikke har noe med.

– Det gjorde du ikke heller. Jack trenger ikke min tillatelse til å snakke om henne. Dessuten gjør han det på langt nær ofte nok.

– Da er jeg glad for at han følte at han kunne snakke om henne i dag. Jeg har hatt en fin ettermiddag sammen med ham. Han er en god gutt.

Han nikket. – Jeg håper vi treffer deg igjen snart. Det ville vært hyggelig om du kunne tenke deg å spise lunsj med oss en dag. Bare for å si takk. Du har vist ham en ny måte å uttrykke følelsene sine på, og det er jeg svært takknemlig for.

– Det er mange måter å si ting på, svarte Beth og valgte å ignorere invitasjonen. – Jeg har noen plansjer med tegnspråkalfabetet på, samt helt enkle tegn. Dersom han vil, kan jeg komme innom til Phyllis med det i neste uke.

– Takk. Det setter jeg pris på, sa han entusiastisk. – Det vil ikke gjøre noen skade å lære et nytt språk, og …. Han klarte plutselig ikke å få ordene fram.

– Jeg vet hva du mener, svarte hun. – Jeg pleide også å bruke tegnspråk på alle hemmelighetene mine da jeg var liten.

Han gliste mot henne.

Plutselig forsvant smilet og han stirret mot huset hennes. – Lot du lyset stå på da du dro hjemmefra i dag morges? spurte han.

Gjennom vinduet kunne de se et lys som blinket. Idet hun forsøkte å finne ut hvilket av lysene som sto på inne, begynte utelyset å blinke, som for å signalisere noe. Hun løftet sjokkert hånden mot munnen.

– Tydeligvis ikke. Gi meg nøklene, så skal jeg gå og sjekke. Det er nok sikkert bare snakk om forstyrrelser i det elektriske anlegget.

– Takk, men jeg skal nok klare å la være å stikke fingeren inn i en ødelagt stikkontakt, protesterte hun.

– Det er jeg sikker på at du kan, men dersom noen har brutt seg inn og de fremdeles er der inne, får du ikke lov til å gå inn alene. Jeg skal gå og sjekke. Du blir her i bilen. Dersom jeg ikke er tilbake i løpet av fem minutter, kjører du til nærmeste politistasjon og gir beskjed. Blikket hans var strengt. – Dessuten må noen passe på Jack.

Beth så mot bilen og på Jack som vred seg utålmodig i setet. Deretter grep hun nøklene fra vesken og rakte dem til ham.

Etterpå satte hun seg inn i førersetet i bilen hans, låste dørene, og betraktet Matt som beveget seg nedover den isete stien som førte fram til inngangspartiet på huset hennes.

Hun burde ikke latt ham gå inn dit. Nå som hun var alene i bilen sammen med Jack, var det imidlertid ikke mye hun kunne gjøre med saken. Hun forsøkte å holde samtalen i gang med Jack samtidig som hun strakte hals for å se hvordan Matt undersøkte døren etter tegn på innbrudd før han forsvant inn i huset.

Tenk om det var noen der inne? Tenk om de skadet ham? Matt var riktignok høy og kraftig bygd, men det kunne jo være mer enn én innbruddstyv der inne. Hun kastet et blikk på klokken. Hadde det virkelig bare gått tre minutter?

Tårer av lettelse piplet fram da han dukket opp ute på trappa og gikk mot bilen. Han gjorde tegn til at hun skulle låse opp, og deretter gled han inn i passasjersetet. – Det ser ut som om du har en sprukken vannledning. Vet du hvor stoppekranen er? Og sikringsskapet? Han slo ut med hånden mot utelyset som sto og blinket. – Etter det å dømme har vannet kommet inn i det elektriske systemet.

Selvsagt visste hun hvor både stoppekranen og sikringsskapet var, men hun svelget stoltheten og minnet seg selv på at hun hadde vært sjeleglad for at han hadde vært like hel da han kom ut av huset bare noen sekunder tidligere. – Begge deler er under trappa i et lite skap.

Han gikk ut av bilen igjen og inn i huset hennes før hun rakk å fortelle ham at hun var i stand til å skru av stoppekranen og tørke opp litt vannsøl på egen hånd.

Matt dukket unna strømmen med vann som veltet nedover trappetrinnene som førte opp til andre etasje. Det surklet under føttene hans idet han beveget seg bortover i gangen. I lyset fra lommelykten kunne han se at fukten hadde fått tapetet til å bule. Han nådde fram til skapet under trappa og skrudde av både stoppekranen og hovedbryteren for strømmen. Deretter beveget han seg inn på kjøkkenet og skrudde på begge kranene der inne for å tømme varmtvannstanken på loftet så fort som mulig.

Han visste at Beth ville bli urolig dersom han brukte lang tid her inne, men han hadde ikke lyst til at hun skulle se vannet som flommet nedover trappen. Synet av ødeleggelsene vannet hadde forårsaket, var alvorlige nok. Til slutt hørte Matt en gurglende lyd fra varmtvannstanken, og vannstrømmen fra andre etasje stoppet opp.

Han gikk tilbake til bilen og banket på vinduet. Hun smilte anstrengt mot ham. – Hva kan jeg hjelpe deg med?

Hun var tøff. Det var ikke mange som hadde orket å spøke i en slik situasjon.

– Jeg lurte på om du kunne tenke deg å bytte den seksåringen i baksetet mot et lite hus. Det er litt vått der inne akkurat nå, men helt trygt.

Hun lot som om hun tenkte seg om et øyeblikk. – Avtale.

Beth gikk ut av bilen og stoppet opp.

– Du vil vel kanskje sjekke hvordan det ser ut? spurte han forsiktig.

– Ja. Takk.

Det var så vidt hun orket å smile mer, og han grep hånden hennes og gikk sammen med henne nedover den smale stien mot inngangsdøren.

Beth sto i gangen og kjente hvordan det kalde vannet trengte inn i skoene hennes mens hun betraktet hvordan tapetet hun så omhyggelig hadde hengt opp bare noen uker tidligere, nå hadde skrellet av veggen og landet i en våt haug på gulvet. Smil.

– Kanskje det tapetet var litt for voldsomt for den lille gangen.

Matt studerte henne. – Kanskje. Han løftet opp Jack, slik at gutten ikke skulle bli våt på føttene.

– Vel, jeg vet i det minste hvordan jeg setter opp et tapet nå. Forsikringen bør dekke de ekstra utgiftene. Hun bablet i vei, i et desperat forsøk på å late som om alt gikk greit.

– Dette handler vel om mer enn pengene, vil jeg tro? Den lave kommentaren hans brøt illusjonen.

Hun nikket. – Ja. Jeg har bare bodd her i åtte måneder. Det er første gang jeg har hatt mitt eget sted. Jeg har gjort all oppussingen selv.

Beth hadde ønsket å vise alle at hun klarte seg fint på egen hånd etter bruddet med Pete.

– Da har du allerede gjort mange av de tingene som kanskje virket umulige til å begynne med. Dessuten er det alltid det første sjokket som er verst.

– Jeg kunne gitt meg selv et spark bak. Jeg har aldri vært oppe på loftet for å sjekke verken vanntanken eller rørene. Mannen som kontrollerte dem, sa at alt var i skjønneste orden, så jeg bare tok ham på ordet. Dersom jeg hadde …. Hun sluttet å snakke før tårene overmannet henne. Det var allerede for sent å bøte på skaden. Alle som hadde sagt at hun ikke var i stand til å ta vare på seg selv, hadde nettopp fått rett, og det var hennes egen feil, for det var hun som ikke hadde sjekket ordentlig.

– Det er ikke din feil, sa han bestemt.

Beth rettet seg opp og forsøkte å ikke gi etter for trangen til å klamre seg til Matt og be om trøst. Hun brukte lyset fra lommelykten til å inspisere skaden. – Jeg kan rydde opp i dette.

– Selvsagt kan du det, svarte han. – Det er ganske overveldende akkurat nå, men vannet er skrudd av og tanken er tom. Dessuten er det verst her i gangen og inne i stuen.

Beth nikket og konsentrerte seg hardt for ikke å bryte sammen i gråt. Allikevel klarte en liten tåre å unnslippe, og gled sakte nedover kinnet hennes.

– Kom og se, sa han, grep hånden hennes og tok henne med seg inn i det lille rommet som lå ved siden av stuen. Her var teppet helt tørt, og den eneste synlige skaden fra lekkasjen var noen vanndråper som hadde rent nedover veggene.

Det så ikke så aller verst ut. – Tusen takk for hjelpen, sa hun. – Nå klarer jeg meg videre på egen hånd.

– Nei, det gjør du ikke, protesterte Matt. – Du kommer til å fryse i dette været inni et vått hus uten elektrisitet. Dersom du vil dra og overnatte hos en venn, kjører vi deg dit du skal. Hvis ikke har vi et gjesterom, og vi bor bare noen kilometer nedi veien. Du er velkommen til å overnatte hos oss. Dessuten er det ikke noe vi kan gjøre før i morgen.

Beth stirret på ham. Varmt og tørt hørtes himmelsk ut akkurat nå, men hun kunne ikke takke ja. – Det går helt fint her, svarte hun.

– Nei, det gjør det ikke, sa Matt og ristet irritert på hodet.

Beth kjente hvordan hjertet sank i brystet på henne. Han hadde selvsagt helt rett.

– Har du noen venner eller familie som du kan ringe?

Beth ristet på hodet. – På hvilken som helst annen dag kunne jeg ha ringt til Marcie. Men i dag er det bryllupsdagen hennes, og hun har planlagt den i ukevis. Foreldrene mine er i USA og besøker den yngste broren min.

Hun ville sikkert klare å rekke ned til Charlies leilighet i London før midnatt, men den påfølgende ertingen hans som nødvendigvis ville komme som følge av denne hendelsen, var ikke særlig fristende.

– Da blir du med oss hjem. Jeg har nettopp fått ny vandelsattest fra sykehuset, så du kan være helt trygg på at jeg ikke er noen øksemorder. Han gliste. – Dessuten kan sønnen min gå god for meg.

Beth nølte. – Kan du kjøre meg til et hotell, da? Det ligger ett et lite stykke herfra.

– Hotell er uaktuelt.

– Greit. Da tar jeg imot tilbudet ditt om gjesterommet. Hun løftet ansiktet mot ham og så hvordan øynene hans plutselig glitret triumferende mot henne i mørket.

*

Etter å ha ryddet opp i det verste vannsølet og reddet de møblene som ikke var ødelagt, dro de hjem til Matts hus.

Beth sank ned i sofaen hans, som sto foran peisen, og tillot seg endelig å slappe av. Jack hadde plassert seg tett inntil henne, og alle tre spiste suppe.

– Det smaker virkelig godt, sa hun.

– Moren min lager den. De bor like i nærheten, og hun kommer jevnlig på besøk med litervis av suppe, som hun putter i fryseren.

Matt hadde skiftet til dongeribukse og genser, og det lyse håret var bustete. Han hadde reddet teksttelefonen hennes fra det våte huset og satt nå med den i hendene.

Beth forsøkte å ikke studere hendene hans mens han forsiktig åpnet dekselet på telefonen. Fingrene hans var sterke og stødige. Hun la merke til at han ikke hadde giftering.

– Vokste du opp her i nabolaget?

– Ja. Hva med deg?

– London. Beth dro føttene opp under seg mens Jack gled ned fra fanget hennes. Varmen fra peisen fikk henne til å slappe av. – Nå har imidlertid familien min spredt seg litt. Foreldrene mine flyttet ned til sørkysten da pappa pensjonerte seg, og min yngste bror bor i USA. Han tilhører et skuespillerkompani for døve skuespillere.

– Spennende. Hva driver han med?

– Han er skuespiller. De er basert i New York, men de reiser rundt med forestillingene sine i hele USA. Han elsker det. Han er for øvrig gift med en fantastisk flott dame som sørger for at han holder beina godt plantet på jorden.

– Smart fyr, sa Matt bittert. Han skiftet raskt samtaleemne. – Er foreldrene dine også døve?

– Pappa er døv, men ikke mamma. Beth trakk pusten dypt. – Det er arvelig. De visste at det var stor sjanse for at de kom til å få døve barn. Halsen hennes snørte seg plutselig sammen.

– Det virker som om moren din ikke brydde seg om det.

– Nei, og det var jo fint for meg og brødrene mine.

Pete hadde ikke sett slik på det, og det hadde heller ikke moren hans, og hun hadde overbevist sønnen sin om å mene at siden han var perfekt, burde han forvente at barna hans også ble perfekte.

Beth så ned på barnet som hadde sovnet i fanget hennes. Hun var omringet av alt det Pete hadde lovet henne og deretter gått tilbake på. Alt det hun hadde sverget overfor seg selv at hun ikke ville tenke mer på. Plutselig følte hun seg kvalm.

– Er du dårlig? Matt så bekymret på henne. – Du ser blek ut.

– Jeg har det bra.

– Er du svimmel?

– Nei. Rommet hadde sluttet å bevege seg.

– Kvalm?

– Nei. Symptomene hadde gitt seg, like plutselig som de kom.

– Kan jeg sjekke pulsen din?

– Jeg kan gjøre det selv. Beth hadde på følelsen at pulsen hennes ville øke takten dersom han tok på henne. Hun talte pulsslagene mens hun holdt et øye med klokka på peishyllen. – Seksti.

– Det er bra. Kunne du tenke deg en kopp te?

– Jeg er ikke i sjokk.

– Du er muligens det. Hvem som helst ville vært det, etter en slik opplevelse. Han sukket og ga opp. – Det vil uansett ikke gjøre noen skade å tilby deg en skvett brandy som medisin.

Hun fniste og beundret evnen hans til å gjøre underverker for humøret hennes kun ved hjelp av smilet sitt. – Ja takk, men bare en liten dråpe.

Matt rakte henne glasset, og hun lente seg tilbake i sofaen og kjente roen senke seg over henne igjen. Krisen var over.

Synet av Jack liggende i fanget på Beth fikk Matt til å smile. Øynene hennes glitret i lyset fra peisen, og hun så enda mer vever ut i den digre joggebuksen og den posete genseren han hadde lånt henne.

Han grep teksttelefonen hennes og løftet forsiktig på lokket. En svak vannstråle rant ned på låret hans, og han børstet den bort med den ene hånden.

Da han løftet blikket, oppdaget han at hun satt og betraktet ham. Han ble varm inni seg og smilte forsiktig.

– Vi legger denne til tørk over natten, sa han. – Det ser ut som om den kommer til å klare seg.

Han la merke til at hun ikke protesterte på valget av pronomen. Akkurat nå så det ut som om hun hadde slått fra seg alle tankene på å klare seg selv. I stedet hadde hun glidd rett inn i den lille familien hans i kveld og gjort den hel igjen.

Hun nippet til brennevinet. – Hvordan går det med Jack, da? Finner han seg til rette her?

– Det virker som om det går greit. Han stortrives med å bo så nær besteforeldrene, og han trives på den nye skolen. Jeg tror det gjorde godt å flytte fra det gamle huset. Han sover mye bedre her.

– Det er bra.

– Ja. Tidligere fant jeg ham av og til sittende i trappa midt på natten mens han ventet på at moren skulle komme hjem. Matt presset leppene sammen. Han hadde gjort det før moren døde også.

Beth strøk Jack forsiktig over skulderen. – Vel, det virker som om han begynner å bli klar for å snakke om hvordan han har det. Jeg er glad for at han åpnet seg tidligere i dag.

– Jeg er takknemlig for at du var der for ham.

Matt innså at Beth var en person det var lett å åpne seg for. Det var imidlertid mye han aldri kom til å fortelle til noen, selv ikke til Beth.

– Jack fortalte at moren døde i en bilulykke. Jeg var ikke klar over det da jeg tok ham med meg ned til deg. Det må ha vært litt av et sjokk for deg. Jeg beklager. Hun vred fingrene.

Matt kjente hvordan hjertet smeltet. Det var en merkelig følelse. – Det går greit. Jeg kunne se at han var like hel. Dessuten ble ikke min kone påkjørt av en bil. Hun var på vei tilbake til London en fredagskveld da hun fikk sleng på bilen på grunn av isete føre.

Beth løftet den ene hånden til munnen. – Så forferdelig trist at hun ikke kom hjem.

Hun hadde ikke vært på vei hjem. Hun hadde vært på vei til et hotell sammen med elskeren sin. Matt svelget sannheten, men klarte ikke å servere den vanlige løgnen. – Takk.

Han valgte å endre samtaleemne. – Det begynner å bli sent. Jeg bør nok få denne lille karen til sengs. Han løftet Jack forsiktig ut av armene til Beth.

Jack gned seg i øynene. – Et eventyr, pappa.

– Det skal bli. La oss komme oss opp i sengen, så skal du få det.

– Hvorfor ikke her nede? protesterte sønnen.

Matt visste hva Jack var ute etter. Han ville at Beth skulle lese for ham. Han så på ansiktet hennes at hun ikke ville ha noe imot det. Selv var han imidlertid smertelig klar over risikoen som lå i den uskyldige handlingen. Han kunne ikke ta sjansen på at de skulle bli forlatt nok en gang. Når det gjaldt Beth, var vennskap den beste løsningen. Det var faktisk den eneste løsningen.

– Dessuten er det ikke sikkert at Beth liker Robin Hood, sa Matt.

– OK. Bare du og jeg da, pappa, svarte Jack og la ansiktet mot brystet hans.

Matt tvang blikket bort fra Beth og forsvant opp trappen med sønnen i armene.

Da hun ble alene nede i stuen, samlet Beth sammen glass og tallerkener fra bordet og bar dem ut på kjøkkenet, hvor hun vasket dem opp og satte dem på plass i skapet. Etterpå gikk hun inn i stuen igjen, og da gikk det med ett opp for henne hva som hadde slått henne som litt merkelig ved huset til Matt og Jack. Det var riktignok smakfullt innredet, men bortsett fra noen leker som lå strødd omkring, var det få personlige eiendeler i rommet. Det eneste som kunne betegnes som personlig, var et par bilder som sto oppstilt på en kommode.

Hun stoppet opp for å se på bildene. Matt og Jack. Matt sammen med en eldre mann, en eldre dame og en ung jente som var så lik ham at hun var nødt til å være søsteren hans. Hun løftet opp det tredje bildet. Det var av Jack sammen med mørk, velstelt kvinne. Jack hadde armene om halsen på henne, og hun stirret inn i kamera med et selvsikkert smil. Det var noe kjent ved henne.

Dette måtte være Matts kone. Kvinnen som burde ha vært her sammen med ham og Jack, mens Beth burde vært i sitt eget hus, hvor hun hørte hjemme. Hun skalv på fingrene idet hun satte bildet fra seg på kommoden igjen. Da hun løftet blikket igjen, oppdaget hun at Matt sto ved siden av henne.

– Beklager, sa hun. Hun hadde ikke ment å snoke.

– Det er ingen ting å beklage, svarte Matt og trakk på skuldrene. Han grep bildet og stirret tankefullt på det. – Det er Jacks mor, Mariska.

Navnet virket kjent. – Hun var svært vakker.

Matt nikket svakt. – Hun var journalist, og hun reiste mye i forbindelse med jobben.

Beth husket plutselig hvor hun hadde henne fra. – Jeg har sett programmet hennes. Vanligvis er jeg jo ikke hjemme på dagtid, men jeg sørget for å ta opp den episoden hvor hun snakket om øreimplantater. Jeg syntes det var et bra innslag. Tydelig, og med en objektiv vinkling.

Plutselig fikk hun vanskelig for å puste, og strevde med å finne de rette ordene. – Det må ha vært litt av et sjokk å miste henne så plutselig.

Matt sendte henne et blikk hun ikke klarte å tolke. – Ja. Men hun var jo mye ute og reiste. På mange måter var Jack og jeg allerede vant med å klare oss uten henne.

Han så ned. – Han sovnet med det samme han la hodet på puten i dag. Han holdt seg våken akkurat lenge nok til å forsikre seg om at du kom til å være her i morgen tidlig.

Beth smilte. – Jeg har det ikke travelt.

Han nikket, og øynene deres låste seg fast i hverandre et øyeblikk.

Beth tvang blikket bort fra ham og tok et skritt bakover.

– Det har vært en tøff dag for oss alle, sa han. – Føl deg som hjemme, og så håper jeg at du får sove godt. Vi snakkes i morgen. God natt.

Han snudde seg uten å vente på svar, og forsvant opp trappen.

Beth ble på ny trukket mot bildet av Mariska på kommoden. Hun hadde vært dyktig, vakker og suksessfull. Dette var den typen kvinne en mann som Matt kunne elske, og ikke en slik som henne.

Hun himlet med øynene av seg selv og de absurde tankene sine før hun grep vesken sin og gikk inn på gjesterommet i andre etasje.

*

Både far og sønn tok på seg arbeidstøy dagen etter, og Matt grep en diger verktøykasse fra garasjen, fast bestemt på å hjelpe henne med å rydde opp i vannskadene. Det var nytteløst å protestere.

Fra utsiden så det lille huset hennes hyggelig og innbydende ut, men innvendig var virkeligheten en helt annen. Alt var kaldt og vått.

Matt satte fra seg verktøykassen i gangen. – Jeg tar en titt på loftet, sa han. – Har du en stige?

– Du har gjort mer enn nok allerede, protesterte hun. – Jeg sendte en tekstmelding til Marcie i dag morges, og hun og mannen kommer hit om et par timer.

Han lot som om han ble fornærmet. – Jeg er ganske dyktig med skrutrekkeren. Jeg har lært alt jeg kan av min far. Han er både rørlegger og elektriker, og driver sitt eget byggefirma. Han ble svært skuffet da jeg bestemte meg for å bli lege i stedet for å følge i fotsporene hans.

Matt gliste.

Et øyeblikk grep hun seg i å lure på hvilke andre talenter han hadde før hun vendte oppmerksomheten mot Jack. – Er det sånn å forstå at pappaen din kan alt, Jack?

– Vel, jeg er jo ikke så god på tegnspråk. Derfor kan dere to bli her nede og tørke opp vannet og sende hemmelige beskjeder til hverandre mens jeg inspiserer loftet.

Jack trampet hardt på teppet i gangen, og vannet surklet under støvlene hans.

Beth kunne ikke la være å le. – Vi har nok ikke noe valg, er jeg redd.

*

Da Matt kom ned fra loftet en time senere, holdt Beth på med å tørke kjøkkenskapene mens Jack helte innholdet i kopper og boller ut i vasken. Matt var blitt skitten både på buksene og i ansiktet, og han så minst ti år yngre ut enn han hadde gjort dagen i forveien på sykehuset.

– Kan du skru på vannet når jeg er klar?

Hun nikket, og han løp opp trappen igjen.

Da de hørte ham rope, skrudde hun forsiktig opp stoppekranen. Beth holdt pusten mens vannet begynte å strømme gjennom vannrørene igjen.

Jack hoppet opp og ned i enden av trappen og anstrengte seg for å høre hva faren sa. – Pappa sier at det ser bra ut her oppe, ropte Jack og løp bort til henne for å gi henne en klem. Beth reiste seg opp med gutten i armene og svingte ham rundt. Huset hennes var reddet. Etter sjokket kvelden i forveien hadde det vært som om hele verden falt sammen rundt henne, så dette var et stort skritt i riktig retning.

Matt dukket smilende opp ved siden av dem, og før hun fikk tenkt seg om hadde hun lagt en hånd på skulderen hans og kysset ham på kinnet.

Plutselig gikk det opp for henne hva hun hadde gjort, og hun trakk seg bakover, bare for å oppdage at Matt hadde lagt den ene hånden mot ryggen hennes. Han trakk den til seg som om han nettopp var blitt brent.

– Vannet er tilbake, sa han med et fårete smil.

– Takk, mumlet Beth brydd.

– Gleden er på min side, frøken, sa han og følte seg mer avslappet nå som han ikke sto tett inntil henne. – Nå skal jeg se hvor mye vann som har kommet seg inn i det elektriske anlegget.

Beth kjente telefonen vibrere og fisket den fram fra lommen. Det var fra Marcie. Hun var på vei sammen med James og ekstra sterk kaffe for å inspisere skadene.

Da hun fikk øye på den sølvfargede bilen til Marcie og James gjennom vinduet, løp Beth ut for å møte dem før de i det hele tatt rakk å gå ut av bilen. Ingen av dem stilte spørsmål om hvorfor Matt og Jack var der, og Marcie rakte henne kaffen mens James bemerket at det var bra hun ikke hadde forsøkt å ta seg av det hele på egen hånd.

Siden hun ikke var i ferd med å ordne opp i skadene helt alene, bestemte Marcie og James seg for å hente barna med det samme.

– Var det Marcie? spurte Matt, som sto i gangen da Beth kom tilbake til huset.

– Ja, de hadde med seg kaffe. Hun rakte ham den ene koppen. – De skal bare hente barna og få fatt i noen tørkemaskiner. De er nok tilbake om en time.

– Flott. Jeg skal nok klare å isolere ledningene til stikkontaktene innen da, så kan vi endelig få tilbake varmen her inne.

Selv om hun likte å ha ham der, visste hun at hun ikke burde venne seg til det. – Hør her. Du har allerede gjort mer enn nok. Jeg er svært takknemlig for det du har gjort, men du har sikkert mye annet å bruke fridagen din på. Jeg klarer meg helt fint.

Blikket hans gled over den fuktige gangen. – Ja, jeg kan se det. Han løftet plastlokket av kaffekoppen. – Det kommer til å bli mye bedre så fort vi får strømmen tilbake. Eller hva sier du, Jack? Han så ned på sønnen, som sto ved siden av ham og fulgte med på samtalen.

– Ja, vi kan ikke la deg være alene. Du trenger vår hjelp.

Beth satte kaffekoppen fra seg og bøyde seg ned til ham. – Men det er virkelig kaldt her, Jack. Fryser du ikke? Hun dro av ham hansken og kjente på hånden hans. Den var varm.

– Nei.

– Dessuten er vi nye her, minnet Matt henne på. – Så vi har ikke akkurat flust av folk vi må treffe og steder å dra til.

– Vel, da kan det jo hende at dere har lyst til å bli værende og treffe Marcie og James. Jeg vet at Marcie har planer om å ta med seg ungene sine på kino i ettermiddag. Jeg kan jo høre om Jack kan bli med – dersom du har lyst til det, Jack?

Matt så på sønnen. – Har du lyst til det? Jeg kan bli her med Beth i mellomtiden og hente deg når filmen er ferdig.

– Ja, det har jeg, svarte Jack opprømt. – Er det den filmen om de fiskene?

Beth nikket. – Det stemmer. Og etterpå har kanskje du og pappa lyst til å bli med oss ut og spise. Det har kommet en ny italiensk restaurant i byen, og det skal visstnok være både god mat og svært familievennlig der.

– Vel … Matt dro på det.

– Jeg insisterer. Og jeg spanderer. Det er det minste jeg kan gjøre etter all den gode hjelpen jeg har fått. Dessuten er Josh og Anna på Jacks alder, så vi skal ikke bli værende på restauranten hele kvelden.

– Kom igjen, pappa! ba Jack og dro faren i jakken. – Vi går jo aldri noen steder.

Matt løftet oppgitt hendene og smilte. – Greit. Da sier vi ja takk til invitasjonen. Vi vil svært gjerne bli med.

